केरल में हो रही हत्याओं के विरोध में दिया धरना, दी श्रद्धांजलि
केरल में मार्क्सवादी पार्टी के नेतृत्व वाली सरकार के संरक्षण मे संघ एवं उससे जुड़े संगठनों के कार्यकर्ताओं की हत्याओं और अत्याचार के विरोध में शुक्रवार को संघ एवं उससे जुड़े संगठनों ने सतपुड़ा विकास परिषद के बैनर तले लाहौरी शेड के सामने की सड़क पर धरना दिया। इस दौरान रैली निकालकर राष्ट्रपति के नाम संबोधित ज्ञापन एसडीएम को सौंपा गया। शुक्रवार दोपहर लाहौरी शेड के सामने की सड़क पर केरल में हो रही हत्याओं और घटनाओं के विरोध में सभा रखी गई। सभा को राष्ट्रीय स्वयं सेवक संघ के प्रांत प्रचारक अशोक पोरवाल, भाजपा जिलाध्यक्ष जितेंद्र कपूर, भारत भारती आवासीय विद्यालय के सचिव मोहन नागर, संघ के अभिषेक जैन, बीएमएस के अशोक मालवीय, विहिप के प्रीतिवर्धन चतुर्वेदी समेत रेवसिंह और अतीत पंवार ने संबोधित किया। वक्ताओं ने केरल में माकपा सरकार की कार्यप्रणाली को आड़े हाथों लिया। यहां हो रही हिंसा के लिए सरकार को दोषी ठहराया। वक्ताओं ने कहा कम्युनिस्टों की मूल विचारधारा हिंसा पर आधारित है। पिछले 25-30 वर्षों से माकपा के गुंडों द्वारा की गई हिंसा में शहीद हुए कार्यकर्ताओं को श्रद्धांजलि देते हुए चेतावनी दी अब हिंसा के विरोध मे पूरे देश मे जनजागरण होगा। मंच पर पांच शहीदों के फोटोग्राफ रखकर माल्यार्पण कर श्रद्धांजलि दी गई। सभा का संचालन सतपुड़ा विकास परिषद के अध्यक्ष बुधपालसिंह ठाकुर ने किया। दोपहर 2 बजे से 3 बजे तक चले धरने में संघ, विहिप, भामसं, एबीवीपी, बजरंग दल, दुर्गावाहिनी और भाजपा के जिलेभर से आए कार्यकर्ता उपस्थित रहे। धरना और सभा के बाद कार्यकर्ता पैदल मार्च करते हुए कलेक्टोरेट पहुंचे जहां एसडीएम को राष्ट्रपति के नाम संबोधित ज्ञापन सौंपा।
भाजपा जिलाध्यक्ष जितेंद्र कपूर ने समाजवाद और पूंजीवाद की विचारधारा स्पष्ट की। उन्होंने कहा पूंजीवाद और समाजवाद दोनों विचारधाराओ में बुराइयां थीं। पूंजीवाद जहां पूंजीपतियों का पक्ष लेता है तो वहीं समाजवाद नौकर और मालिक को एक हो जाने की बात कहता है। दोनों को साथ में लाभ बांटने की बात कहता है। सबकी अपनी भूमिका है, दोनों यदि एक हो गए तो नए उद्योग कौन लगाएगा। पंडित दीनदयाल उपाध्याय ने पूंजीवाद और समाजवाद की बुराइयों को दूर करते हुए एकात्म मानववाद का दर्शन दिया।
विभिन्न संगठनों ने विरोध मे रैली निकाली।
hin_Deva hin_Deva hin_Deva hin_Deva